Yoshi swem 35 000 km in 740 dae | Maroela Media
Yoshi swem 35 000 km in 740 dae
'Swem, Yoshi, swem!' Yoshi is net meer as twee jaar gelede naby Kaappunt vrygelaat. (Foto: Twee Oseane-akwarium)
Yoshi, die karetskilpad wat net meer as twee jaar gelede 'n ent van Kaappunt vrygelaat is, het al meer as 35 000 km afgelê.
"Om dit in konteks te plaas kan 'n mens sê Yoshi het al amper 1,5 miljoen lengtes van 'n gimnasiumswembad voltooi," sê Renée Leeuwner, woordvoerder van die Twee Oseane-akwarium in Kaapstad.
Die langste swemrekord deur 'n mens is 2 882 km oor 'n tydperk van 157 dae. Dié rekord is deur Ross Edgley opgestel en weens die langdurige blootstelling aan die soutwater het hy deeltjies van sy tong verloor.
Bultrugwalvisse lê sowat 5 000 km – of op die meeste 8 000 km – af tydens migrasie. Yoshi het ook al verder geswem as die bekende grootwithaai Nicole wat in 2004 sowat 11 000 km geswem het om in die waters om Australië te gaan kuier.
Yoshi se ongelooflike reis. (Grafiek: Twee Oseane-akwarium)
Yoshi is in 1997 na die Twee Oseane-akwarium gebring deur die kaptein van 'n Japanse vistreiler. Sy het net twee kilogram geweeg en het 'n besering aan haar dop gehad. Sy het gou een van gewildste diere in die akwarium geword.
Yoshi het met haar vrylating op 16 Desember 2017 reeds 183 kg geweeg.
Yoshi bevind haarself op die oomblik 'n paar honderd kilometer van Australië se Ningaloo- mariene park wat 'n Unesco-wêrelderfenisgebied is as gevolg van die ongelooflike onderwaterbiodiversiteit van die Ningaloo-kus.
"Wat dit egter nog meer opwindend maak is dat Australiese wetenskaplikes van die Wes-Australiese departement van biodiversiteit en bewaring sowel as van die Griffiths-universiteit met ons kontak gemaak het vanweë die groot belangstelling in Yoshi se reis. Hulle is dus ook op bystand sou Yoshi besluit om eiers te lê. Om dié soort wêreldwye steun vir Yoshi te hê is net fantasties."
Volgens Leeuwner is dit egter onmoontlik om te voorspel of Yoshi na die kuslyn gaan bly swem en of sy dalk eerder Queensland toe gaan waar daar ook 'n kleiner broeibevolking van karetskilpaaie is.
"Of dalk is sy net die eerste karetskilpad wat gemonitor word om die drie oseane oor te steek terwyl sy met haar wêreldreise voortgaan. Hou net aan swem Yoshi, hou net aan swem."